Dūmakainie leopardi

Dūmakainie leopardi jeb mākoņainie leopardi, dūmakaino leopardu ģints (Neofelis) ir viena no kaķu dzimtas (Felidae) ģintīm, kas pieder panteru apakšdzimtai (Pantherinae). Šajā ģintī ir 2 sugas, kuras mājo Dienvidaustrumāzijā, izplatības areāla rietumu robežai sasniedzot Nepālu un Sikimu. Kontinentālajā Āzijā sastopams dūmakainais leopards (Neofelis nebulosa), bet Zundu dūmakainais leopards (Neofelis diardi) mājo Sumatras un Borneo salās.Kitchener, A.C., Beaumont, M.A., Richardson, D. (2006). "Geographical Variation in the Clouded Leopard, Neofelis nebulosa, Reveals Two Species". Current Biology 16 (23): 2377–2383. doi:10.1016/j.cub.2006.10.066.  Dūmakainie leopardi galvenokārt dzīvo tropiskajos lietus mežos, bet tie sastopami arī skrajākos mežos, kā arī krūmājos un zālājos. Himalajos tie novēroti līdz 1450 metriem virs jūras līmeņa.

Zinātniskais ģints nosaukums Neofelis atvasināts no grieķu valodas un latviski nozīmē jaunais kaķis (neo - jauns, felis - kaķis).

 Klasifikācijas vēsture 
Edvards Grejs 1867. gadā izdalīja dūmakaino leopardu ģinti, dodot zinātnisko nosaukumu Neofelis. Šajā ģintī viņš iedalīja divas sugas: Neofelis macrocelis, kas mājo no Himalajiem līdz Taizemei, un izmirušo Formozas dūmakaino leopardu (Neofelis brachyurus), kas dzīvoja Taivānas salā, kādreizējā Formozā. 1917. gadā ģints tika revidēta, tā kļuva monotipiska — viena dūmakaino leopardu suga ar vairākām pasugām. Gandrīz 90 gadus dūmakainajiem leopardiem tika klasificēta viena suga. Tikai attīstoties ģenētiskajiem pētījumiem, 2006. gadā tika atklāts ģenētiski atšķirīgais Zundu dūmakainais leopards.

 Izskats un īpašības 
Dūmakainie leopardi ir mazākie no visiem lielajiem kaķiem un tie nav tuvu radniecīgi leopardam. Pieņemts uzskatīt, ka dūmakainie leopardi ir evolucionāra saite starp lielajiem kaķiem un mazajiem kaķiem.Hemmer, H. (1968). Untersuchungen zur Stammesgeschichte der Pantherkatzen (Pantherinae) II: Studien zur Ethologie des Nebelparders Neofelis nebulosa (Griffith 1821) und des Irbis Uncia uncia (Schreber 1775) Tiem ir dzeltenīgi pelēks kažoks ar lieliem, mākoņiem līdzīgiem rakstiem, kuru ārējā mala ir melna, bet centrs kļūst gaišāks. Ķermenis ir spēcīgs un kompakts, aste gara, kājas proporcionāli īsas, galvaskauss pagarināts un plats. Viena no galvenajām dūmakaino leopardu iezīmēm ir garie ilkņi. Neskatoties uz salīdzinoši nelielo augumu, tie sasniedz tīģera ilkņu garumu.Gray, J.E. (1867). Notes on the skulls of the Cats. 5. Neofelis Salīdzinot abas dūmakaino leopardu sugas, tās ir apmēram vienādi lielas, bet Zundu dūmakainajam leopardam augšējie ilkņi ir garāki, turklāt attālums starp tiem ir mazāks.Christiansen, P. (2008). "Species distinction and evolutionary differences in the clouded leopard (Neofelis nebulosa) and Diard's clouded leopard (Neofelis diardi)". Journal of Mammalogy 89 (6): 1435−1446. doi:10.1644/08-MAMM-A-013.1

Tēviņi dūmakainajiem leopardiem ir nedaudz lielāki nekā mātītes. Ķermeņa garums lielākajiem īpatņiem sasniedz 108 cm, papildus aste 91 cm, svars 25 kg.Sunda Clouded Leopard

 Aizsardzība 
Abas dūmakaino leopardu sugas ir apdraudētas un gandrīz visās izplatības areāla valstīs to medības ir aizliegtas. Izņēmums ir Laosa, bet arī tur medībām ir ierobežojumi. Galvenais iemesls abu sugu izmiršanai ir mežu izciršana.Nowell, K., Jackson, P. (1996). Clouded Leopard in: Wild Cats: status survey and conservation action plan. IUCN/SSC Cat Specialist Group, Gland, Switzerland Otrs spēcīgais apdraudējums ir rūpnieciskā malu medniecība. Nelikumīgi tiek pārdotas dūmakaino leopardu ādas, zobi, nagi un gaļa, kas tiek izmantota Āzijas tradicionālo medikamentu izgatavošanā, kā arī tiek medīti dzīvi dzīvnieki privātajām zvēru kolekcijām.

 Sistemātika 
Dūmakaino leopardu ģints (Neofelis)
Dūmakainais leopards (Neofelis nebulosa)
Zundu dūmakainais leopards (Neofelis diardi)

 Atsauces 

 Ārējās saites 

Bangladešā notverts kritiski apdraudēts leopards 
ARKive: Clouded leopard (Neofelis nebulosa)
ARKive: Diard’s clouded leopard (Neofelis diardi)